**Жанар Таласпаева,** Петропавл қалалық мәслихатының депутаты, филология ғылымдарының кандидаты.

Жастарға сенім зор

Қазақстан Республикасының Президенті Нұрсұлтан Назарбаевтың “Төртінші өнеркәсіптік революция жағдайындағы дамудың жаңа мүмкіндіктері” Жолдауында алдағы уақытта атқарылатын он нақты қадам жоспарланып, технологиялық және инфрақұрылымдық тұрғыдан дамудың жаңа кезеңіне тың серпін берілді. “Біз саяси тұрақтылық пен қоғамдық келісімнің арқасында экономикамызды, саясатымызды және санамызды жаңғыртуға кірістік. Бұл базалық үш бағыт Қазақстан жаңғыруының жүйелі үш тұғыры болып саналады”, – деді Елбасы.

Бүгінгі әлем төртінші экономикалық революция дәуіріне, яғни, технологиялық, экономикалық және әлеуметтік салалардағы өзгерістер кезеңіне қадам басты. Жаhандық даму мен сын-қатерлерге дайын болу үшін “Қазақстан – 2050” даму стратегиясы қабылданды. Алдымызға отыз озық елдің қатарына ену мақсатын қойдық. “Бес институттық реформаны жүзеге асыру бойынша 100 нақты қадам” – Ұлт жоспарын жүзеге асырып келеміз. Өткен жылы Қазақстанның үшінші жаңғыруы басталып, индустрияландыру, “Цифрлы Қазақстан” бағдарламалары қабылданды. 2025 жылға дейінгі кешенді даму стратегиясы жасалды.

Бүгінде төртінші өндірістік революция кезеңі басталды. Жаңа технология қарыштап дамып келеді. Елбасы халқына арнаған Жолдауында интеллектуалды көлік жүйесін оңтайландыру, ауыл шаруашылығын трансформациялау мен ғылымиландырудың мәселелерін көтерді. Құқық қорғау органдарын, банк қызметін жаңғыртуды да назардан тыс қалдырмады.

Биылғы Жолдаудың тағы бір басымдығы – адами капитал сапасын жақсарту. Елбасы білімнің маңыздылығына ерекше көңіл бөлді. Өйткені, кез келген елдің болашағы білімі мен ғылымының даму деңгейіне байланысты. Бірінші кезекте білім беру жүйесін түбегейлі жаңарту міндеттері қойылды. 2021 жылға дейін жаңартылған бағдарламалар, оқулықтар, заманауи мектептер мен білікті кадрлар алдыңғы орынға шығады. Жаңартылған мазмұнға, яғни халықаралық стандарттарға сай келетін және Назарбаев Зияткерлік мектептерінде бейімделуден өткен заманауи оқу бағдарламалары енгізілетін болады. Бұлар біздің балаларымызға қажетті функционалдық сауаттылық пен сыни тұрғыдан ойлау қабілетін дарытады.

Елбасы біздің болашағымыз – жастар мәселесіне көп көңіл бөледі. Үш тілді еркін меңгерген жастардың әлеуетін ұтымды пайдалануымыз қажет. Жалпы білім беру орындарында 2019 жылдан бастап 10-11-сыныптарда кейбір пәндер ағылшын тілінде кезең-кезеңмен оқытылады. Жастарды жаңа технологиялық қалыпқа дайындаудың маңызды шарты ретінде білім берудің барлық деңгейінде математика және жаратылыстану ғылымдарын оқыту сапасын күшейту керектігіне көңіл аударды. Цифрлық білім беру ресурстарын дамыту, кең жолақты интернетке қосу және мектептерімізді видео-құрылғылармен жабдықтау жұмыстарын жалғастыру қажет екендігі айтылды.

Иә, қалаларымыздың “ақылды қалаға” айналып, балаларға арналған технопарктердің дамитыны баршамызды қуантты. Осы тұста ауыл мектептерінің жағдайына қынжылатынымыз рас. Тұрмысын түзеп, балаларына сапалы білім беруді көздеген көптеген ауыл тұрғындары қалаға көшіп кетіп жатыр. Есесіне ауыл мектептері жабылып, кезінде салынған сәулетті білім ошақтары қаңырап бос қалуда. Жұмысын жалғастырып жатқан мектептеріміздің өзі заманауи технология тұрмақ, ғаламтор жүйесіне де қосыла алмай, бірен-саран компьютерлерге ғана қарап отырғандығы шындық.

Жоғары оқу орнын бітірген жастарымыз да ауылдық мектептерге барудан қашқақтайды. Сондықтан орта білім берудің бүгінгі күнгі өзекті мәселесі – ауыл мектептерінің жабдықталуын, кадр мәселесін оң жолға қою. Ауылда небір талантты, білімді балаларымыздың бар екендігін назарда ұстап, сол жеткіншектеріміздің сапалы білім алуларына жағдай жасағанымыз жөн. Ауылдың жағдайын түзеп, ауызсумен қамтып, инфрақұрылымын дамытсақ, бұл мәселелер біртіндеп түзелетініне сенімдіміз.

Жолдауда биылдан бастап жоғары оқу орындарына білім беру бағдарламаларын жасауға көбірек құқық беріліп, олардың академиялық еркіндігі заңнамалық тұрғыдан бекітілетіні айтылды. Мамандықтардың бағдарламалары еңбек нарығына сәйкес жаңартылатын болады. Жас ғалымдардың ғылыми ізденістеріне де қаржылай көмек көрсетілмекші. Жалпы жоғары оқу орындарының халықаралық байланысы одан әрі белсенді түрде жүргізілетіні анық.

Тіл мәселесі – Елбасының барлық Жолдауларында көтерілетін өткір мәселе. Осы жылғы Жолдауда қазақ тілін жаhандық деңгейге шығарып, терминология тұрғысынан халықаралық көрсеткіштерге жақындату керектігі туралы сөзі көңілге қонды.

Елбасы: “Өзінің тарихын, тілін, мәдениетін білетін, сондай-ақ, заманына лайық шет тілдерін меңгерген, озық әрі жаһандық көзқарасы бар қазақстандық біздің қоғамымыздың идеалына айналуға тиіс”, – деген ойын үстіміздегі жылдың сәуір айында жариялаған “Болашаққа бағдар: рухани жаңғыру” атты бағдарламалық мақаласында толыққанды түсіндіріп кеткен болатын. Сондықтан бұл бағдар әрқашан да өміршеңдігін жоймақ емес.

Жолдаудағы адами капиталдың сапасын жақсарту басымдығының тағы бір қадамы ол әлеуметтік қамтамасыз ету саласына байланысты. Елбасымыз биыл да зейнеткерлер мен әлеуметтік жәрдемақы алушыларды өз назарынан тыс қалдырған жоқ. Әлеуметтік аз қамтылған қоғам мүшелері мен жұмыссыз жүрген жастарымыз үшін былтыр басталған “Баршаға арналған тегін кәсіптік-техникалық білім беру” жобасы әрі қарай жалғасатынына назар аударылды.

Президентіміз биыл білім берумен қатар, денсаулық сақтау жүйесі де өзгеруі тиіс екендігін сөз етті. “Ауырып ем іздегенше, ауырмайтын жол ізде” демекші, аурудың алдын алып, ерте диагностикалау ісін дамыту қажеттігі алға тартылды.

Жолдау көңілімізге қуат беріп, ертеңгі күні қазақстандықтардың өмірін жаңғыртатынына сеніміміз кәміл.

**// Солтүстік Қазақстан. - 2008. - 13 қаңтар**